Publication: Magyar Közlöny
Issue: MK-2000-25 (Year: 2000, Number: 25)
Era: 1990-2004
Section: [5/1998. (III. 1.) AB határozat, ABH 1998, 82, 84—85.].
Paragraph Index: 695

5. Az indítványozók utaltak arra is, hogy az R. törvényi szabályozásba ütközik, mivel álláspontjuk szerint az Áe.-ben foglaltakat sérti, hogy a Nyugdíjfolyósító Igazgatóság „visszavonó” határozatok sorát hozza meg, s ezzel „jóhiszeműen szerzett és gyakorolt jogokat” sért. A Tb. tv. végrehajtásáról szóló Vhr. igen részletesen szabályozta a határozathozatal eseteit, s e körben szólt a megállapító és elutasító határozatok mellett azokról az esetekről is amikor az ellátás csökkentéséről, szüneteltetéséről, vagy éppen megszüntetéséről kellett határozatot hozni, arra tekintettel, hogy a jogosult körülményeiben változás állt be (pl. túllépte a jogosultsági összeghatárt, vagy a meghatározott jövedelemszintet stb.). A házastársi pótlék ebből a szempontból már korábban is feltételektől függő ellátás volt, így ebben az összefüggésben fel sem merülhet a — hagyományos értelemben vett — szerzett jogok kérdése. Mindezeken túl az indítványozók által vitatott új döntések nem a korábbi határozatok visszavonása, hanem — a módosított törvényi szabályoknak megfelelő — új, önálló határozatok formájában születtek. Az új jogi szabályozás eredményeként a címzett változása is egy olyan feltételbeli módosulás amelynek eredményeként a korábbi házastársi pótlék folyósításának megszüntetésére (és nem az arról szóló határozat visszavonására) került sor, azonban ezzel egyidejűleg az új címzett számára — amennyiben az egyéb feltételek fennálltak — a házastársi pótlék megállapítása egy új, önálló határozat formájában történt. Mind a megszüntető, mind pedig az új jogosultnak szóló határozat olyan önálló döntésnek minősül, amely ellen a jogorvoslati lehetőség, valamint a közigazgatási határozat bíróság előtti felülvizsgálatának lehetősége biztosított. Megalapozatlan tehát az indítványozóknak az az álláspontja, amellyel az Áe. 61. § (5) bekezdésében foglaltaknak a megsértésére hivatkoznak.

Source: https://magyarkozlony.hu/hivatalos-lapok/2604aae404bce86b6d6c8eed7dd64c180b94f48d/dokumentumok/cddafd377197789d3cfffba6769a9b2264a72ccd/letoltes